Mynbou se nuwe handves dalk einde Oktober klaar | Netwerk24
Deur Elvira Wood 05 Oktober 2016 11:34
Godfrey Oliphant, adjunkminister vir minerale bronne.Foto: Verskaf
Godfrey Oliphant, adjunkminister vir minerale bronne, sê die departement hoop om gesprekke oor die nuwe Mynbouhandves teen einde Oktober af te handel.
Hy het dié belofte Woensdag in Sandton op die Joburg Indaba gedoen aan leiers van al die groot mynmaatskappye wat in Suid-Afrika bedrywig is.
"Die minister het ook aangedui dat ons verkieslik buite die hof moet skik om die proses te kan afhandel," sê hy.
Hy het verwys na die hofsaak tussen die departement en die Kamer van Mynwese waar die kamer die hooggeregshof vra om uitsluitsel te gee oor of 'n maatskappy wat minstens 26% van sy aandele aan swart beleggers afgestaan het, erkenning daarvoor moet kry selfs nadat die aandele later verkoop is.
Die departement hou voet by stuk mynmaatskappye moet ten alle tye swart ekonomiese bemagtiging van 26% hê.
Die mynmaatskappye is ook teen die regering se voorstel gekant dat hulle 1% van hul jaarlikse omset aan die ontwikkeling van gemeenskappe in hul omgewings bestee.
Hulle stel voor hulle betaal eerder 'n deel van hul wins.
"Dis 'n regressiewe oplegging, veral op marginale myne," het Roger Baxter, uitvoerende hoof van die kamer, voorheen gesê.
Bernard Swanepoel, voormalige uitvoerende hoof van Harmony Gold en voorsitter van die Joburg Indaba, sê 'n peiling onder afgevaardigdes by die konferensie het gewys 64,2% glo die saak behoort buite die hof geskik te word. Sowat 35,8% verkies dat die hof besluit.
Enoch Godongwana, ANC-hoof vir ekonomiese transformasie en lid van die ANC se nasionale uitvoerende komitee (NUK), stem saam. Hy sê veral beleidsonsekerheid, soos die onafgehandelde handves en die Wet op die Ontwikkeling van Minerale en Petroleumhulpbronne (MPRDA), is 'n uitdaging vir die sektor.
"Daar is belangrike vrae wat gevra moet word, veral wanneer dit by die bemagtigingsaspek van die handves kom.
"Ons moet heel eerste vra: Wat wil ons bereik? Ek dink nie wetgewers kan dié vraag antwoord nie. Dit moet vanuit die sektor self kom."
Hy het die onderneming gegee dat die ANC sy insette vir die handves teen einde Oktober sal finaliseer.
"Ons wil ook die nuwe MPRDA afhandel teen die einde van die jaar," sê hy.
"Ek kan nie sien dat die voorgestelde minimum loon die mynsektor gaan beïnvloed nie, bloot omdat die bedrae wat genoem word, waarskynlik laer is as wat die sektor betaal.
"Wat wel 'n groot kommer is, is uitgerekte stakings in die mynsektor. Hoewel dit beter gaan, is dit iets wat op lang termyn uitgesorteer moet word," sê hy.